Լուսյա Սաֆարյան

Լուսյա Արիսի Սաֆարյան (Սարգսյան, ), հայ կոմպոզիտոր։

Կենսագրություն 
Լուսյա Սաֆարյանը ծնվել է 1903 թվականի մարտի 27-ին Պարսկաստանի Ռեշտ քաղաքում։ 1921 թվականին ավարտել է Թիֆլիսի 1-ին գիմնազիան, 1925 թվականին՝ Ռիթմի և պլաստիկայի ինստիտուտը։ 1924-1925 թվականներին միաժամանակ սովորել է կոնսերվատորիայի դաշնամուրի բաժնում (Ն. Ծատուրովայի դասարան)։ 1928 թվականին տեղափոխվել է Երևան, 1941 թվականին ավարտել է Երևանի պետական կոնսերվատորիայի կոմպոզիցիայի բաժինը (Ս. Բարխուդարյանի և Վ. Տալյանի դասարաններ)։

1942-1948 թվականներին դասավանդել է Երևանի Պ. Ի. Չայկովսկու անվան երաժշտական դպրոցում։

Գրել է «Պարային սյուիտ», «Սոնատ», «Էտյուդ», «Երեք պատկեր», դաշնամուրային երկեր, մանկական երգեր և խմբերգեր (շուրջ 70)։ Տարածված են «Օդաչու», «Մեղու», «Տոնածառ», «Ճուտիկ» երգերը, «Մայիսի 1-ը» երաժշտական պատկերը, որոնք աչքի են ընկնում մեղեդայնությամբ, ձևի հստակությամբ և թեմատիկայով։

Լույս են տեսել «Երեք մանկական երգ» (1940), «Երկու մանկական երգ» (1951), «Մանկական երգեր» (1972), «20 մանկական երգ» (1977) երգերի ժողովածուները։

Լուսյա Սաֆարյանը մահացել է 1993 թվականի դեկտեմբերի 24-ին Երևանում։

Հայ կոմպոզիտորներ